b'\n_START_ARTICLE_\nDen siste gl\xc3\xa6de\n_START_PARAGRAPH_\nDen siste gl\xc3\xa6de er en roman av Knut Hamsun. Romanen kom ut i 1912, da Hamsun bare var litt over 50 \xc3\xa5r og hadde store deler av sitt forfatterskap foran seg, men allerede kjente alderen tynge. Romanen handler om en jeg-person, fortelleren, som har levd livet sitt og n\xc3\xa5 har den siste glede i \xc3\xa5 melde seg ut av alt og bare v\xc3\xa6re med seg selv i naturen. Men p\xc3\xa5 Hamsunsk vis kan han ikke gj\xc3\xb8re det uten \xc3\xa5 avsl\xc3\xb8re sitt selvbedrag, "men hvis dette gj\xc3\xb8r for st\xc3\xa6rkt indtryk p\xc3\xa5 mig s\xc3\xa5 sier jeg det er en kalv eller et fj\xc3\xa6rkrek og lyver mig godt fuld." _NEWLINE_Hovedpersonen klarer ikke \xc3\xa5 leve alene i hytten sin i skogen, selv om han kanskje tilsynelatende vil det. To andre sentrale personer er den sleske Solem, og skj\xc3\xb8nne fr\xc3\xb8ken Thorsen hovedpersonen ikke kan la v\xc3\xa6re \xc3\xa5 forelske seg i. Her blir hans selvp\xc3\xa5lagte avstand til menneskelivets gleder og sorger et stort problem, som l\xc3\xb8ytnant Glahn i Pan vil han ikke innse sine sanne f\xc3\xb8lelser, han vil tvert i mot distansere seg fra dem. Dermed er han \xe2\x80\x93 som Glahn \xe2\x80\x93 d\xc3\xb8mt til ulykke. Da er det annerledes med Solem, som tilsynelatende ureflektert tar for seg alt hva livet har \xc3\xa5 by p\xc3\xa5, og om han f\xc3\xa5r det p\xc3\xa5 \xc3\xa6rlig eller u\xc3\xa6rlig vis utgj\xc3\xb8r ingen forskjell for ham. Ogs\xc3\xa5 her vil jeg-personen v\xc3\xa6re uengasjert og late som han ikke bryr seg, men s\xc3\xa6rlig etter at Solem begynner \xc3\xa5 gj\xc3\xb8re kur til fr\xc3\xb8ken Thorsen skinner det igjennom at fortelleren bare bedrar seg selv. "Den siste gl\xc3\xa6de", det er \xc3\xa5 sitte "i mit rum og ha det godt og m\xc3\xb8rkt omkring mig", det blir han aldri ferdig med._NEWLINE_Der Pan har den unge kj\xc3\xa6rlighetens fornektelse og rus, skildrer "Den siste gl\xc3\xa6de" den gamle. Glahns up\xc3\xa5litelighet er imidlertid en f\xc3\xb8lge av n\xc3\xb8dvendighet, han blir drevet inn i den, det er hans forsvar. Denne velger rett og slett \xc3\xa5 ta feil, vil ikke._NEWLINE_Hamsun skulle vite et og annet om en gammel manns kj\xc3\xa6rlighet til yngre damer, han var selv gift med langt yngre Marie Hamsun. Hamsun hadde alts\xc3\xa5 den handlekraft hovedpersonen i den siste glede mangler, men at han tidlig s\xc3\xa5 p\xc3\xa5 seg selv som gammel og utbrent viser ogs\xc3\xa5 Nobeltalen han holdt da han fikk prisen for Markens gr\xc3\xb8de. _NEWLINE_Den siste gl\xc3\xa6de h\xc3\xb8rer til Hamsuns romaner om en hovedperson som ser tilbake p\xc3\xa5 sitt liv, et tema han stadig skulle vende tilbake til.'